text: Kampagneleder vil i Folketinget
  23 august 2011 kl. 09.44
  En specialist i politiske kampagner afløser folketingsmedlem Julie Rademacher Hansen som Socialdemokraternes spidskandidat i Kolding. Navnet er Christian Rabjerg Madsen.
  Han blev født i Silkeborg for 25 år siden, men han er opvokset i Ølgod. Han mangler at skrive sit speciale, før han kan kalde sig cand. scient. pol.
  Foreløbig har han praktiseret sine færdigheder i statskundskab som kampagnechef for næstformand for Socialdemokraterne, Nicolai Wammen, der stiller op til folketingsvalget. Christian Rabjerg Madsen har en del af æren for, at Nicolai Wammen blev genvalgt som borgmester i Aarhus med det højeste personlige stemmetal i Danmark.
  Privat danner Christian par med Anne Brink Pedersen. Han kører motorcykel og holder af at stå på et surfbræt, der bliver trukket af en drage.
  Christian Rabjerg Madsen er Socialdemokraternes politisk næstformand i Region Midtjylland.
  